SOMO MAR 19
Jatich Mogen Kendo Mariek En Ng’a?
Matin nono kane pok otho, Yesu ne owuoyo gi jopuonjrene ang’wen, ma ne gin Petro, Jakobo, Johana, koda Andrea ka gin kar kendgi. Kane Yesu koro gik ma ne dhi nyiso ni entie e ndalo giko, ne openjo wach madwarore ahinya ni ji ong’e, niya: “Ng’ano ma kuom adier e jatich mogen kendo mariek, ma ruodhe noketo e wi joode mondo omigi chiembgi e kinde mowinjore?” (Mathayo 24:3, 45; Mariko 13:3, 4) Yesu ne nyiso jopuonjrene ni en kaka ‘ruodhgi’ ne odhi keto jomoko ma ne dhi siko ka pidho jolupne gi chiemb chuny e ndalo mag giko. Jatich mogen kendo mariek en ng’a?
En grup moro matin mar jolup Yesu mowal. “Jatichno” ema osebedo Bura Matayo mar Joneno mag Jehova. Ochiwo chiemb chuny e kinde mowinjore ne jowetegi ma lamo Jehova. Wageno jatich mogen kendo mariek mondo odhi nyime miyowa ‘chiemo e kinde mowinjore.’—Luka 12:42.
Orito jood Nyasaye. (1 Timotheo 3:15) Yesu nomiyo jatichno migawo mapek mar rito tich mitimo e riwruok mar oganda Jehova manie piny, ma gin rito mwandu mag riwruogno, tayo tij lendo, kod chiwo puonj kokalo kuom kanyakla. Kuom mano, mondo gimiwa gima wadwaro e sa ma wadwaree, “jatich mogen kendo mariek” chiwo chiemb chuny kokalo kuom buge ma watiyogo e tij lendo, kod chenro mag chokruoge mag kanyakla kod madongo.
Jatichno ogeno kata omakore chuth gi adiera mag Muma koda migawo mare mar lando wach maber, kendo otiyo gi rieko e rito mwandu Kristo manie piny. (Tich Joote 10:42) Jehova gwedho tijgi kuom ywayo ji mang’eny obed jonenone kendo kuom konyogi chiwo chiemb chuny mogundho.—Isaiah 60:22; 65:13.
Ng’ano ma ne Yesu oketo mondo opidh jopuonjrene Wach Nyasaye?
Gin yore mage ma jatichno nyisogo ni en ng’at migeno kendo mariek?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn